b'\n_START_ARTICLE_\n\xc5\xa0um\n_START_SECTION_\nMaantiede ja asutus\n_START_PARAGRAPH_\n\xc5\xa0umin kunnan pinta-ala on 366,79 neli\xc3\xb6kilometri\xc3\xa4. Se rajoittuu l\xc3\xa4nness\xc3\xa4 Kirovskin piirin Naasian ja pohjoisessa Suhojen, id\xc3\xa4ss\xc3\xa4 Olhavan piirin Kiselnjan ja etel\xc3\xa4ss\xc3\xa4 Kiri\xc5\xa1in piirin Gla\xc5\xbeevon kuntiin. Pinta-alasta 76,1\xc2\xa0% on mets\xc3\xa4\xc3\xa4, 11,7\xc2\xa0% maatalousmaata ja 3,3\xc2\xa0% asuinaluetta._NEWLINE_Kunta sijaitsee Olhavan tasangolla. Sen alueella virtaa Lavajoki sek\xc3\xa4 joukko pieni\xc3\xa4 jokia kuten Sarja, Jutika, Ole\xc5\xa1nja, Tja\xc5\xa1t\xc5\xa1evka, Rugala ja Marjinka. Varsinkin etel\xc3\xa4osassa on paljon soita kuten Padrinskoje ja Tobinskoje. Hy\xc3\xb6tykaivannaisiin kuuluvat turve ja hiekka._NEWLINE_Keskuskyl\xc3\xa4n lis\xc3\xa4ksi kuntaan kuuluu 28 kyl\xc3\xa4\xc3\xa4 ja muuta asutuskeskusta: Babanovo, Dusjevo, Feliksovo, Gnori, Gorgala, Gorka, Kanzy, Karpovo, Koit\xc5\xa1ala, Kontsy, Kontsyn taajama, Mjondovo, Novyi Bytin asemataajama, Ovdakalo, Padrila, Peit\xc5\xa1ala, Pirgora, Ratnitsa, Ret\xc5\xa1ka, Ryndela, Sibola, Sopeli, Terjobu\xc5\xa1ka, Tobino, Valdoma, Voibokalo, Voibokalon asemataajama ja Voipala. \xc5\xa0umin j\xc3\xa4lkeen suurimmat keskukset ovat runsaan 300 asukkaan Voibokalon ja Kontsyn taajamat sek\xc3\xa4 runsaan 200 asukkaan Novyi Byt. Ovdakalossa ei ole lainkaan vakituista asutusta.\n_START_SECTION_\nLiikenne, talous ja palvelut\n_START_PARAGRAPH_\nKunnan l\xc3\xa4pi kulkevat Pietarin ja Murmanskin v\xc3\xa4linen M18-valtatie sek\xc3\xa4 Pietarin ja Olhavan v\xc3\xa4linen rautatie, jolla on Voibokalon, 95 kilometrin ja Novyi Bytin asemat. Lavrovon, \xc5\xa0umin ja Ratnitsan v\xc3\xa4lill\xc3\xa4 on asfaltoitu maantie. Voibokalon asemalta on linja-autoyhteys Kirovskiin. Gorgalan l\xc3\xa4hell\xc3\xa4 sijaitsee kaksi huoltoasemaa._NEWLINE_Paikallisista ty\xc3\xb6nantajista t\xc3\xa4rkeimpi\xc3\xa4 ovat erilaiset palvelut (90\xc2\xa0% ty\xc3\xb6paikoista). \xc5\xa0umin maatalousyritys ty\xc3\xb6llist\xc3\xa4\xc3\xa4 en\xc3\xa4\xc3\xa4 15 henke\xc3\xa4. Kunnan alueella toimii my\xc3\xb6s armeijan varikko. Kolme nelj\xc3\xa4sosaa ty\xc3\xb6voimasta k\xc3\xa4y t\xc3\xb6iss\xc3\xa4 kunnan ulkopuolella._NEWLINE_Keskuskyl\xc3\xa4n palveluihin kuuluvat lastentarha, kulttuuri- ja vapaa-ajankeskus, kirjasto, pieni poliklinikka, posti ja pankki. Voibokalon asemataajamassa toimii keskikoulu. Gorkassa, Novyi Bytissa ja Voibokalon kyl\xc3\xa4ss\xc3\xa4 on l\xc3\xa4\xc3\xa4kint\xc3\xa4asemat. \xc5\xa0umissa ja er\xc3\xa4iss\xc3\xa4 muissa kyliss\xc3\xa4 toimii joukko kauppoja, \xc5\xa0umissa ja Dusjevossa on pienet kahvilat.\n_START_SECTION_\nN\xc3\xa4ht\xc3\xa4vyydet\n_START_PARAGRAPH_\nSeudulla on useita toisen maailmansodan muistomerkkej\xc3\xa4 ja neuvostosotilaiden hautapaikkoja. Muita n\xc3\xa4ht\xc3\xa4vyyksi\xc3\xa4 ovat Gorgalan kartanon puistoalue ja Terjobu\xc5\xa1kan vuonna 1854 rakennetun kirkon rauniot.'